Exodus (συγκρότημα)

Οι Exodus είναι αμερικάνικο thrash metal συγκρότημα το οποίο δημιουργήθηκε το 1980 στο Ρίτσμοντ της Καλιφόρνια και θεωρούνται ένα από τα σπουδαιότερα συγκροτήματα του αμερικανικού thrash metal. Μέχρι το 2013, οι πωλήσεις τους είχαν ξεπεράσει τα πέντε εκατομμύρια αντίτυπα, παγκοσμίως.

Ιστορία

Η πρώτη εποχή
Οι Exodus σχηματίστηκαν το 1980 από τους κιθαρίστες Κερκ Χάμμετ και Τιμ Ανιέλο, τον μπασίστα Κάρλτον Μέλσον, τον τραγουδιστή Κιθ Στιούαρτ και το ντράμερ Τομ Χάντινγκ. Η πρώτη αυτή σύνθεση του συγκροτήματος, έπαιζε διασκευές σε σχήματα όπως οι UFO και οι Def Leppard. Ο Μέλσον αντικαταστάθηκε λίγο αργότερα από τον Τζεφ Άντριους, όπως και ο Ανιέλο, του οποίου τη θέση πήρε ο Γκάρι Χολτ.

Το 1981, ο Πωλ Μπέιλοφ έγινε ο τραγουδιστής της μπάντας και οι Exodus ηχογράφησαν το πρώτο τους ντέμο, το οποίο περιελάμβανε τα κομμάτια Whipping Queen, Death and Domination και Warlords. Ο Άντριους έφυγε για να σχηματίσει τους Possessed και στις αρχές του 1983 ήρθε η σειρά του Χάμμετ να αποχωρήσει για να ενταχθεί στους Metallica. Τη θέση του μπασίστα πήρε ο Ρομπ ΜακΚίλοπ και αυτή του κιθαρίστα ο Ρικ Χάνολτ, πριν οι Exodus ηχογραφήσουν το ντέμο A Lesson in Violence στα Turk Street Studios. Κατά τις ζωντανές τους εμφανίσεις, έπαιζαν μαζί με ονόματα όπως οι Death Angel, Anthrax, Slayer και Possessed.

Στις 25 Απριλίου του 1985, κυκλοφόρησε ο πρώτος δίσκος τους με τίτλο Bonded by Blood, ένα από τα σημαντικότερα και επιδραστικότερα άλμπουμ του είδους. Μετά την περιοδεία για την προώθηση του δίσκου, όπου οι Exodus συνεργάστηκαν με τους Venom και τους Slayer, ο Μπέιλοφ απολύθηκε και αντικαταστάθηκε από τον Στηβ Σόουζα. Η επιτυχία του δίσκου στο underground κίνημα, οδήγησε την Combat Records να τους προτείνει συμβόλαιο συνεργασίας και να κυκλοφορήσει το δεύτερο δίσκο τους με τίτλο Pleasures of the Flesh, ο οποίος ανέβηκε στο # 82 του Billboard. Το Νοέμβριο του 1987, το συγκρότημα περιόδευσε στις Ηνωμένες Πολιτείες μαζί με τους Celtic Frost και τον επόμενο μήνα με τους Anthrax.

Ο Τομ Χάντινγκ αναγκάστηκε να αποχωρήσει ενώ οι Exodus βρίσκονταν σε περιοδεία με τους Anthrax και τους Helloween, λόγω στομαχικής ίωσης. Προσωρινός αντικαταστάτης του ήταν ο Πέρι Στρίκλαντ, πριν ενταχθεί στο συγκρότημα ο Τζον Τεμπέστα. Ακολούθησε το "Fabulous Disaster" του 1989, το οποίο έφθασε στην ίδια θέση των αμερικανικών τσαρτ με τον προκάτοχο του αλλά και στο # 67 της Μεγάλης Βρετανίας, ωθούμενο από το βίντεο κλιπ του τραγουδιού "Toxic Waltz". Αυτή ήταν η τελευταία ηχογράφηση της πρώτης περιόδου του σχήματος στην οποία συμμετείχε ο Χάντινγκ.

Οι Exodus υπέγραψαν στην Capitol Records κυκλοφορώντας το "Impact Is Imminent", τον Ιούνιο του 1990. Την επόμενη χρονιά, κυκλοφόρησαν το ζωντανά ηχογραφημένο "Good Friendly Violent Fun" πριν ο Μάικλ Μπάτλερ αντικαταστήσει τον ΜακΚίλοπ στη θέση του μπασίστα. Η νέα σύνθεση ηχογράφησε το 1992 τον πέμπτο δίσκο του συγκροτήματος με τίτλο "Force of Habit", στον οποίο οι Exodus χαμήλωσαν την ταχύτητα των τραγουδιών τους, προσθέτοντας doom metal στοιχεία στον ήχο τους. Η αλλαγή αυτή δεν έγινε αποδεκτή από τους οπαδούς του συγκροτήματος και μετά την περιοδεία για την προώθηση του δίσκου, το συγκρότημα διαλύθηκε.

Επανένωση

Το 1997, ο Χολτ και ο Χάνολτ επανενώθηκαν με τον Μπέιλοφ και τον Χάντινγκ και μετά την προσθήκη του μπασίστα Τζακ Γκίμπσον κυκλοφόρησαν το ζωντανά ηχογραφημένο Another Lesson in Violence σε παραγωγή του Άντι Σνιπ, τον Ιούλιο του 1997. Ακολούθησε η εμφάνιση του σχήματος στο Dynamo Festival της Ολλανδίας τον Μάιο του ίδιου έτους, αλλά διαλύθηκαν και πάλι λίγο αργότερα.

Τον Αύγουστο του 2001, η ίδια σύνθεση δημιούργησε για άλλη μια φορά τους Exodus, παίζοντας ζωντανά στο φεστιβάλ Thrash of the Titans προς βοήθεια του Τσακ Μπίλι. Σκοπός τους ήταν η ηχογράφηση ενός νέου στούντιο δίσκου, αλλά ο Μπέιλοφ απεβίωσε λόγω εγκεφαλικού επεισοδίου, το 2002. Τη θέση του πήρε και πάλι ο Στηβ Σόουζα και κυκλοφόρησαν το Tempo of the Damned, το Φεβρουάριο του 2004. Κατά την περιοδεία για την προώθηση του άλμπουμ, έπαιξαν στην Ευρώπη για το φεστιβάλ Bonded by Metal μαζί με τους Nuclear Assault, Agent Steel, Mortician, God Dethroned, και άλλους.

Το 2005, ο Ρικ Χάνολτ απολύθηκε λόγω προβλημάτων εθισμού στις ναρκωτικές ουσίες και αντικαταστάθηκε από τον Λι Άλτους. Ο Χάντινγκ αποχώρησε για δύο χρόνια, με τον πρώην ντράμερ των Slayer και των Testament, Πολ Μπόσταφ να παίρνει τη θέση του. Επίσης, τον Ιανουάριο του 2005 αποχώρησε και ο Σόουζα για να δώσει τη θέση του στον Ρομπ Ντιουκς, με το συγκρότημα να κυκλοφορεί τον δίσκο Shovel Headed Kill Machine. Κατά την ευρωπαϊκή περιοδεία για την προώθηση του δίσκου, τις εμφανίσεις των Exodus άνοιγαν οι Hypocrisy και Keep of Kalessin, ενώ στο αμερικάνικο κομμάτι εμφανίζονταν μαζί με τους Cryptopsy και Immolation.

Toν Μάρτιο του 2007, ο Χάντινγκ επέστρεψε στο συγκρότημα για να ηχογραφήσει το The Atrocity Exhibition... Exhibit A. Στην περιοδεία για την προώθηση του δίσκου, οι Exodus εμφανίστηκαν στο φεστιβάλ του Wacken, στη Γερμανία, ενώ το 2009 περιόδευσαν στις Ηνωμένες Πολιτείες μαζί με τους Kreator. Ένα χρόνο νωρίτερα, είχαν κυκλοφορήσει μία επανηχογραφημένη έκδοση του Bonded by Blood, με τίτλο Let There Be Blood, την οποία αφιέρωσαν στον Πωλ Μπέιλοφ. Στις 15 Νοεμβρίου 2008, εμφανίστηκαν στο El Corazon του Σιάτλ παίζοντας ολόκληρο τον εν λόγω δίσκο.

Ακολούθησε το άλμπουμ Exhibit B: The Human Condition τον Μάιο του 2010, με τους Exodus να μπαίνουν στο Billboard 200 για πρώτη φορά μετά το 1990. Για την προώθηση του δίσκου, περιόδευσαν μαζί με τους Megadeth και τους Testament και συμμετείχαν στο φεστιβάλ Wacken Open Air του 2011.

Στις 4 Φεβρουαρίου 2012, πραγματοποιήθηκε στο Metro Opera House του Όκλαντ μία συναυλία στη μνήμη του Μπέιλοφ, με το συγκρότημα να μοιράζεται τη σκηνή με μουσικούς οι οποίοι πέρασαν στο παρελθόν από τη σύνθεση τους, όπως ο Κερκ Χάμμετ, ο Ρομπ Ντιουκς, ο Ρικ Χάνολτ, ο Τζεφ Άντριους, κ.α..

Το καλοκαίρι του 2012, το συγκρότημα ξεκίνησε την σύνθεση κομματιών για το επόμενο του άλμπουμ. Ο Ρομ Ντιουκς αποχώρησε τον Ιούνιο του 2014, με τον Στηβ Σόουζα να παίρνει την θέση του και να ηχογραφεί τα φωνητικά για το νέο δίσκο, ο οποίος ονομάστηκε Blood In, Blood Out και κυκλοφόρησε στις 14 Οκτωβρίου του ίδιου έτους, φθάνοντας στο # 38 του Billboard, την υψηλότερη θέση σε σχέση με οποιονδήποτε άλλο δίσκο του συγκροτήματος.

Κατά την περιοδεία για την προώθηση του άλμπουμ, οι Exodus άνοιγαν τις εμφανίσεις των Testament και περιόδευσαν στην Ευρώπη. Παράλληλα, έγινε γνωστό ότι λόγω των υποχρεώσεων του Γκάρι Χολτ με τους Slayer και της διάρκειας της περιοδείας του συγκροτήματος, οι Exodus θα ξεκινούσαν να δουλεύουν πάνω στον επόμενο δίσκο τους το 2017.

Δισκογραφία
Στούντιο ηχογραφήσεις

Παραπομπές

Αμερικανικά speed metal συγκροτήματα
Thrash metal συγκροτήματα από Καλιφόρνια